Pavlova poslanica Titu (Šarić)/Glava 2.
1 A ti govori, što se slaže sa zdravom naukom: 

2 Starci da budu trijezni, pošteni, mudri, zdravi u vjeri, u ljubavi, u strpljivosti; 

3 Starice isto tako da se vladaju, kako dolikuje svetima, da ne kleveću, da se ne predaju vrlo vinu, da uče dobro, 

4 Da mudro upućuju mlade žene, neka ljube svoje muževe, neka ljube svoju djecu. 

5 Neka budu razborite, čiste, dobre kućanice, blage, pokorne svojim muževima, da se ne psuje riječ Božja! 

6 Isto tako mladiće opominji, da budu čestiti! 

7 U svemu sam sebe podaj za izgled dobrih djela: u nauci cijelost, dostojanstvenost, 

8 Riječ zdravu, besprijekornu, da se posrami onaj, koji se protivi, ne imajući ništa zlo govoriti o nama. 

9 Sluge neka se pokoravaju svojim gospodarima, da budu ugodni u svemu, da ne odgovaraju, 

10 Da ne varaju, nego u svemu da pokazuju dobru vjeru, da nauku Spasitelja našega Boga ukrašuju u svemu! 

11 Jer se pokaza milost Božja koja spasava sve ljude, 

12 Učeći nas, da se odreknemo bezbožnosti i svjetskih želja, trijezno i pravedno i pobožno živimo na ovome svijetu, 

13 Čekajući blagoslovljenu nadu i dolazak slave velikoga Boga i Spasitelja našega Isusa Krista, 

14 Koji je dao samoga sebe za nas, da nas otkupi od svakoga bezakonja i očisti sebi narod izabrani, koji je revan u dobrim djelima. 

15 Ovo govori i opominji, i poučavaj sa svom odlučnošću! Nitko neka te ne prezire! 

Pavlova poslanica Titu (Šarić)